Taraba, Tomáš, poslanec NR SR (2021-10-06):
Ďakujem, pán predsedajúci. Dámy a páni, riešime návrh zákona, ktorým sa na Slovensku majú ustanoviť nejaké zväzky osôb aj rovnakého pohlavia. To pohlavie je úplne irelevantné pri tom návrhu zákona. To, čo tam irelevantné nie je, že sa vytvára právny predpoklad na to, aby mohli dostať eventuálne do opatery deti tieto zväzky aj bez súhlasu biologických rodičov. To je úplný nonsens. Je to absurdné, že vytvárame tu predpoklad potom tých javov, o ktorých počúvame teraz v Británii a podobne, ako keby nebolo už dosť tých príbehov, ako sa ocitajú deti napriek svojej nevôli v nejakých zväzkoch, ktoré jednoducho nie sú ich biologickým základom. To, že dnes na Slovensku máme absolútne dostatočnú právnu reguláciu všetkého, čo je normálne, to znamená, kto sa rozhodne ísť do manželstva, má na to manželský zväzok, kto sa nerozhodne ísť do manželstva, má akékoľvek formy, ktoré si vyberie, a dokáže si individuálne riešiť všetky svoje právne a neviem aké veci cez notára. Takže toto je vybavené. Práve preto ale som prekvapený, že kolegovia z koalície z OĽANA si dovolili minulý týždeň dať návrh na stiahnutie zákona a aj to prešlo, ktorý mal riešiť práve to z dielne tu kolegov z opozície, aby sa na Slovensku zabránilo tomu, že sa budú indoktrinovať deti v školách a podobne, čo sa týka tohoto genderizmu. Prekvapilo ma to, lebo nedal ten návrh nejaký predstaviteľ liberálov, ale dali ho za Kresťanskú úniu a pred chvíľou sme hlasovali o zákone, ktorý určite nie je žiaden pro-life veľký krok, nie je to nič významné, ale predsa len je to taký malý symbol toho, že chceme na Slovensku pomôcť podporiť nejakú kultúru života. A tento zákon prešiel iba vďaka hlasom opozície. Celá koalícia bola schopná dodať iba 47 hlasov, teda je to ťažký prepadák, že ani za takto bezvýznamný zákon nedokázali nájsť jednoduchú väčšinu v tejto vláde. To znamená áno, máme dočinenia s liberálnou vládou, ktorú drží pár tuná konzervatívnych poslancov pri moci, pri živote. A táto liberálna vláda nám dokonca cez pani poslankyňu Kozelovú dnes vlastne oznamuje, že oni už sa aj dohodli na tom, že idú meniť, idú otvoriť to, to okno k tomu, aby aj tie osoby v týchto zväzkoch, ako to tuná navrhuje Progresívne Slovensko, mohli dediť a tak ďalej. To znamená, idú už urobiť ten precedens. A práve preto, drahí kolegovia z koalície, vám dávame úplne jasnú ponuku. Takto o mesiac bude ten váš zákon, tento bezvýznamný zákon, ktorý ste dnes vďaka hlasom opozície schválili, tak tento zákon bude v druhom čítaní. My sme dnes dali jasnú vôľu, že hlasy dodáme, ale dnes je realita taká, že vy bez hlasov opozície to schváliť neviete. To znamená, že my ako opozícia dôjdeme so zmenami, ktoré tam v tom zákone budeme chcieť mať, my prídeme s návrhom zákona, ktorý ste vy minulý týždeň potopili ohľadom toho, aby na Slovensku sa rodina podporovala, aby práve ako vidíme tieto aktivity Progresívneho Slovenska a podobne dostali jasný odkaz, že na Slovensku si to tu neprajeme. A potom, jak ste nás podviedli dnes, kedy tuná Vašečka ukázal takto prst na zákon o voľnej nedeli, pričom chodil za Jánom Podmanickým a hovoril mu, aj tuná za Martinom Čepčekom, hovoril, aby odkladali hlasovanie o tom zákone, aby ho dávali až po vašom hlasovaní, pretože potom budete aj vy môcť za to zahlasovať, tak to že ste ich takto primitívne oklamali, tak odkážte Vašečkovi, že ak chce naše hlasy z opozície pre tento jeho bezvýznamný zákon, tak my máme požiadavky, aby ten zákon nebol bezzubý, my dôjdeme s návrhmi a už sa nenecháme takto oklamať, jak ste nás oklamali. Takže to je prvý odkaz. A druhý odkaz, keď vám velice ide o tie slovenské rodiny a vidíme to, že ste nám dneska oznámili cez Kozelovú, že vy už sa tu pokútne dohadujete o nejakých LGBTI zväzkoch, ktorým idete dávať možnosť, aby si dedili a podobne, to znamená, vy idete nabúrať inštitút manželstva, tak my nie sme takí tupí, aby sme toto nevedeli prečítať. Takže budete tu mať dva zákony, ktoré tie rodiny budú chrániť, a dohoda je dohoda. Keď chce... Keď máte vlastné hlasy, nech sa páči, si ich použite, robte si, čo chcete. A keď tie hlasy chcete od nás, tak tie zákony budú buď vyzerať tak, ako aj my to chceme, alebo potom si to riešte sami, ako chcete. My nebudeme predávať slovenské rodiny za to, že vy si tu budete kočíkovné prezentovať ako veľkú pro-life tému a pritom odmietate podporiť aj to, čo ste za nami došli, že podporovať budete. To znamená, buď sa posunieme výrazne nejakým pro-life smerom, buď sa posunieme tým smerom, že budeme chrániť tie slovenské normálne rodiny, a nie že vy nám tu dneska dopoludnia cez Kozelovú oznámite, že však tuto vlastne vás zradil pán Vašečka vás; pardon, pán Valášek vás zradil, že vy ste to chceli o mesiac dať. Však vy ste už predrokovaní, vy ste dohodnutí. Však ona to tu pred chvíľou povedala, že vy ste dohodnutí. No tak keď ste dohodnutí, tak my sme neni tak na hlavu padnutí. Takže potom si to robte, tak ako to robíte doteraz, že tu robíte podržtašky liberálom, tak si to robte s liberálmi. Ale pokiaľ chcete hlasy opozície, tak vám oznamujeme, že toto sú nové pravidlá. Ďakujem.